รุมฆ่า-จ้วงคอ ดับนักศึกษาปี1ม.ดัง
มจพ.พระนครเหนือ ตร.กรุงล่าแก๊งโหด,แก๊ง จยย.โหดนับสิบคน ขี่รถสวนกลุ่ม นศ.เทคโนฯพระจอมเกล้าพระนครเหนือไม่พูดพร่ำทำเพลง แห่กันมารุมทำร้ายด้วยหมวกกันน็อกและมีดแทงเข้าคอ นศ.ปี 1 เหยื่อโหดดับสยองคาที่ แล้วขี่รถ จยย.หลบหนีลอยนวล สอบพบผู้ตายไปนั่งดื่มกินที่ร้านในซอย หลังร้านปิดเดินกลับที่พักในซอยเดียวกัน แต่เจอแก๊งโหดคร่าชีวิตก่อน พยานพบหญิงสาวนิรนามเสื้อเปื้อนเลือดมาใช้โทรศัพท์ แถมพูดว่า มือมีดน่าจะเป็นน้องชายตัวเอง ตำรวจได้เบอร์โทรศัพท์ไปตรวจสอบแล้ว,นศ.ปี 1 มจพ.เดินกลับบ้านพร้อมเพื่อน ถูกแก๊ง จยย.รุมแทงดับ เปิดเผยขึ้นเมื่อเวลา 00.30 น. วันที่ 27 ก.ค. ร.ต.ท.พลวัต นาคถมยา รอง สว. (สอบสวน) สน.ประชาชื่น รับแจ้งเหตุแทงกันเสียชีวิตบริเวณหน้าร้านขายอาหารตามสั่งเลขที่ 121 ซอยวงศ์สว่าง 11 แขวงวงศ์สว่าง เขตบางซื่อ กทม. รายงานผู้บังคับบัญชาและหน่วยงานที่เกี่ยวข้องร่วมตรวจสอบที่เกิดเหตุ ประกอบด้วย พ.ต.อ.ชนะวรศิณธุ์ ศุภพนารักษ์ ผกก.สน.ประชาชื่น เจ้าหน้าที่ฝ่ายสืบสวน เจ้าหน้าที่กองพิสูจน์หลักฐาน (พฐ.) แพทย์เวรนิติเวช รพ.ตำรวจ และอาสาสมัครมูลนิธิร่วมกตัญญู,ที่เกิดเหตุพบศพผู้ชายสวมเสื้อยืดแขนยาวสีน้ำตาล กางเกงวอร์ม รองเท้าแตะ มีกระเป๋าคาดบริเวณหน้าอก นอนหงายเสียชีวิตจมเลือด ตรวจสอบตามร่างกายพบบาดแผลบริเวณลำคอ 2 แผล เป็นบาดแผลแนวลึก 1 แผล และยาวประมาณเกือบ 10 ซม.อีก 1 แผล ในกระเป๋าคาดหน้าอกพบเอกสารระบุชื่อ นายวิชชา หนูอุดม อายุ 20 ปี บ้านเดิมอยู่เลขที่ 152 หมู่ 7 ต.วังใหม่ อ.ป่าบอน จ.พัทลุง นักศึกษาชั้นปี 1 คณะวิทยาลัยเทคโนโลยีอุตสาหกรรม สาขาการจัดการเทคโนโลยีการผลิตและสารสนเทศ มหาวิทยาลัยเทคโนโลยีพระจอมเกล้าพระนครเหนือ (มจพ.) เจ้าหน้าที่เก็บรวบรวมไว้เป็นหลักฐาน,สอบสวนทราบว่า ก่อนเกิดเหตุผู้ตายพร้อมเพื่อนอีก 2 คนมานั่งดื่มกินอยู่ที่ร้าน 14 เหรียญภายในซอยเกิดเหตุ หลังร้านปิดพากันเดินกลับที่พัก ระหว่างทางสวนกับกลุ่มคนร้ายที่ขี่รถจักรยานยนต์มาเป็นกลุ่ม 4-5 คันประมาณ 10 คน เมื่อเห็นกลุ่มผู้เสียชีวิตตรงเข้ามารุมทำร้ายทันทีไม่มีปี่มีขลุ่ย ใช้ทั้งหมวกกันน็อกและมีดเป็นอาวุธ หลังจากแทงคอนายวิชชาจนล้มฟุบเสียชีวิต พากันขี่รถ จยย.หลบหนีมุ่งหน้าไปทางปากซอยวงศ์สว่าง 11,พ.ต.อ.ชนะวรศิณธุ์ ศุภพนารักษ์ เผยว่า เหตุที่เกิดขึ้นยังไม่สามารถสรุปปมการก่อเหตุได้ เนื่องจากเพื่อนผู้เสียชีวิตยืนยันว่า ไม่รู้จักใครในกลุ่มผู้ก่อเหตุ และผู้เสียชีวิตไม่เคยมีเรื่องบาดหมางกับใคร ส่วนสาเหตุอื่นเรื่องการขัดแย้งระหว่างสถาบัน เจ้าหน้าที่ไม่ได้ให้น้ำหนัก ประกอบกับช่วงเวลาดังกล่าวไม่ใช่ช่วงเวลาที่นักศึกษาจะดักทำร้ายกัน ส่วนจะเป็นการทำร้ายผิดตัวหรือไม่ ยังไม่สามารถยืนยันได้ เบื้องต้นทราบว่า คนร้ายใช้รถจักรยานยนต์ขี่มาเป็นกลุ่ม มาพบผู้เสียหายเดินมา 3 คนก่อนลงมือก่อเหตุ ส่วนกระแสข่าวว่า มีผู้หญิงคนหนึ่งในกลุ่มคนร้ายร่วมก่อเหตุด้วย ยังไม่ยืนยันประเด็นนี้ ขอเวลาสืบสวนข้อเท็จจริงก่อน อย่างไรก็ตามเชื่อว่า ตามเส้นทางจะมีกล้องวงจรปิดสามารถบันทึกภาพได้ สั่งการให้ฝ่ายสืบสวนเร่งรวบรวมมาตรวจสอบแล้ว,มีรายงานข่าวด้วยว่า หลังเกิดเหตุมีพยานพบเห็นหญิงสาวเสื้อผ้ามีคราบเลือดเปรอะเปื้อนเดินอยู่ภายในซอย ก่อนมาขอยืมโทรศัพท์ของพยานใช้เพื่อติดต่อเพื่อน พร้อมพูดกับพยานว่า คนก่อเหตุน่าจะเป็นน้องชายของตัวเอง ขณะนี้เจ้าหน้าที่ฝ่ายสืบสวนเร่งติดตามตัวหญิงสาวคนดังกล่าวมาสอบสวนแล้ว รวมทั้งตรวจสอบหมายเลขโทรศัพท์ที่หญิงสาวคนดังกล่าวโทร.ออกเพื่อติดตามกลุ่มคนร้ายมาดำเนินคดี,ต่อมาเวลา 11.30 น.ที่ สน.ประชาชื่น พล.ต.ต.เอกชัย บุญวิสุทธิ์ ผบก.น.2 เดินทางมาเรียกประชุมชุดสืบสวน ประกอบด้วย พ.ต.อ.ชนะวรศิณธุ์ ศุภพนารักษ์ ผกก.สน.ประชาชื่น เจ้าหน้าที่ฝ่ายสืบสวน กก.สส.บก.น.2 และฝ่ายสืบสวน สน.ประชาชื่น หลังประชุมประมาณ 2 ชม. พล.ต.ต.เอกชัยเผยว่า วันนี้สั่งการให้ชุดสืบสวนลงพื้นที่ตามหาเบาะแสต่างๆ พร้อมทั้งสอบถามพยานในเหตุการณ์ถึงเรื่องราวก่อนและหลังเกิดเหตุให้ชัดเจน ขณะนี้ทราบว่า ระหว่างกลุ่มผู้ตายกับเพื่อนนั่งดื่มกินกันอยู่ภายในร้าน 14 เหรียญก่อนเดินกลับ ไม่ได้ก่อเรื่องหรือรบกวนผู้ใด กระทั่งร้านปิดและไปถึงจุดเกิดเหตุถูกรุมทำร้าย ปมการก่อเหตุมีความเป็นไปได้หลายทาง ไม่ว่าเป็นเหตุซึ่งหน้าหรือปัญหาขัดแย้งส่วนตัวในอดีต อย่าเพิ่งให้น้ำหนักไปในทิศทางใด,เบื้องต้นคาดว่าไม่ใช่ปัญหาระหว่างสถาบันแน่นอน ยืนยันว่าคดีนี้ไม่ได้ซับซ้อนอะไรมาก อีกทั้งในตอนนี้มีข้อมูลความคืบหน้าไปมากแล้ว แต่ยังไม่ขอเปิดเผยรายละเอียด เกรงจะกระทบต่อการติดตามตัวกลุ่มคนร้าย ยังไม่ทราบถึงกรณีมีผู้พบเห็นหญิงสาวสวมเสื้อผ้าเปื้อนเลือดเดินอยู่ภายในซอย มาขอยืมคนในพื้นที่ใช้โทรศัพท์ติดต่อเพื่อน และบอกว่าคนก่อเหตุน่าจะเป็นน้องชายตัวเอง ต้องขอเวลาให้ตำรวจทำหน้าที่ก่อน พล.ต.ต.เอกชัยกล่าว,ด้าน พ.ต.อ.ชนะวรศิณธุ์กล่าวว่า ขณะนี้ยังไม่ทราบสาเหตุที่แน่ชัดว่า คนร้ายลงมือก่อเหตุฆ่าผู้ตายเพราะเรื่องใด แต่ไม่น่าจะใช่เรื่องชิงทรัพย์ เนื่องจากทรัพย์สินผู้ตายยังอยู่ครบ และไม่น่าจะเกี่ยวข้องกับเรื่องสถาบันเพราะผู้ตายไม่ได้สวมชุดหรือมีสัญลักษณ์สถานศึกษา อีกทั้งผู้ตายยังไม่เคยมีเรื่องหรือทะเลาะกับใคร จึงยังไม่สามารถระบุถึงสาเหตุที่แน่ชัดได้,ที่สถาบันนิติเวชวิทยา รพ.ตำรวจ เวลา 13.30 น. นางเพ็ญนภา สุดจิตร อายุ 40 ปี น้าของผู้เสียชีวิตเดินทางมารับศพนายวิชชา หนูอุดม อายุ 20 ปี พร้อมญาติและเพื่อนร่วมสถาบันจำนวนมาก บรรยากาศเป็นไปอย่างโศกเศร้าต่างร่ำไห้ด้วยความอาลัยการจากไปของนายวิชชา นางเพ็ญนภาเผยว่า ทราบเรื่องเมื่อคืนตอนตี 4 มีน้องโทร.มาบอกว่าหลานโดนแทงเสียชีวิต ตนตกใจรีบโทร.หาญาติคนอื่นๆ ส่วนตัวไม่ทราบรายละเอียดเป็นอย่างไร รู้เพียงว่าไปนั่งกินกับเพื่อนๆ ขากลับมาถูกกลุ่มวัยรุ่นหลายคนทำร้าย ทำให้ตนกับญาติรู้สึกแปลกใจกับเหตุการณ์ที่เกิดขึ้น,สำหรับนิสัยใจคอเป็นคนเรียบร้อย ไม่เคยมีเรื่องทะเลาะวิวาทและไม่เกเร เป็นลูกคนเดียวของครอบครัว มักติดต่อแม่ทางโทรศัพท์ตลอด ตอนมาเรียนเช่าบ้านอยู่กับพี่ๆที่รู้จักกันในซอยวงศ์สว่าง 11 ใกล้จุดเกิดเหตุ เมื่ออาทิตย์ที่แล้วเพิ่งพบกันเนื่องจากเป็นวันหยุดยาว แม่เค้าอยู่พัทลุงมาเที่ยวหาก่อนเกิดเหตุสลดดังกล่าว หลังจากนี้จะรับร่างหลานนำไปบำเพ็ญกุศลตามหลักศาสนาที่บ้านเกิดวัดนาโอ่ ต.ร่มเมือง อ.เมืองพัทลุง ส่วนเรื่องคดีอยากให้ตำรวจช่วยติดตามคนร้ายให้ได้และดำเนินคดีถึงที่สุด หากคนก่อเหตุจะมาขอขมาค่อยว่ากัน ตอนนี้ขอเพียงจับตัวให้ได้ก่อน น้าใจสลายกล่าว
แก๊ง จยย.โหดนับสิบคน ขี่รถสวนกลุ่ม นศ.เทคโนฯพระจอมเกล้าพระนครเหนือไม่พูดพร่ำทำเพลง แห่กันมารุมทำร้ายด้วยหมวกกันน็อกและมีดแทงเข้าคอ นศ.ปี 1 เหยื่อโหดดับสยองคาที่
พระจอมเกล้าพระนครเหนือ,แทงนักศึกษา,นักศึกษาปี 1,แก๊งจักรยานยนต์,วงศ์สว่าง,วิชชา หนูอุดม,ข่าวหน้า1